Марко Ганчев
Колибари

chitanka.info

Помагай, татко, влачим нови пръти,

колиба пак ще построим зад блока,

макар че портиерът колко пъти

събаря я и здравата ни хока.

Той нека си следи в небостъргача

на чий звънец кой гостенин ще дрънка,

какво така навътре го докача това,

което ние правим вънка?

Щом види да строим, така се дразни,

че даже с прътите ще ни замери.

Защо колибите са му омразни?

— Защото в тях не трябват портиери…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.